[{"text_idx": "#000005", "text": "Gwobr Terry Hetherington i ysgrifenwyr ifanc"}, {"text_idx": "#000006", "text": "Ar 24 Mehefin bydd Canolfan Dylan Thomas yn cynnal Gwobr Terry Hetherington i ysgrifenwyr dan 30 sy\u2019n dod o Gymru neu sy\u2019n byw yng Nghymru, cystadleuaeth sydd yn ei hwythfed flwyddyn. Dyfernir y gwobrau, a bydd ymgeiswyr yn darllen o\u2019u gwaith, wrth i ni ddathlu cenhedlaeth newydd o ysgrifenwyr talentog."}, {"text_idx": "#000007", "text": "Sefydlwyd y wobr er cof am y bardd Terry Hetherington, a\u2019i diben yw rhoi cyfleoedd i bobl ifanc yng Nghymru fynegi eu hunain drwy ysgrifennu creadigol, gyda gwobr flynyddol sy\u2019n werth \u00a31000. Mae Canolfan Dylan Thomas wedi\u2019i chefnogi ers ei sefydlu, gan gynnal y seremoni wobrwyo flynyddol bob haf, ac rydym wedi cael y pleser o lansio llawer o\u2019r llyfrau a ysgrifennwyd wedyn gan enillwyr y wobr."}, {"text_idx": "#000008", "text": "Enillwyr eleni yw\u2019r bardd a\u2019r awdur straeon byrion Mari Ellis Dunning, yr awdur ffuglen Rhian Elizabeth a\u2019r bardd Christina Thatcher. O ystyried llwyddiant enillwyr blaenorol, gallai hwn fod yn gam pwysig yn eu gyrfaoedd ysgrifennu."}, {"text_idx": "#000009", "text": "Mae gan Wobr Terry Hetherington hanes anhygoel o gefnogi datblygiad a chynyddu proffil ysgrifenwyr ifanc sy\u2019n mynd ymlaen i gyflawni campau bendigedig."}, {"text_idx": "#000010", "text": "Mae\u2019r enillwyr blaenorol yn cynnwys Jonathan Edwards, sydd wedi ennill Gwobr Costa ers hynny; Sio\u0302n Tomos Owen, y bydd ei lyfr, Cawl, yn cael ei gyhoeddi eleni ac sydd newydd ysgrifennu a chyflwyno cyfres ar gyfer S4C, Pobl y Rhondda; a Tyler Keevil, sydd wedi ennill gwobrau niferus am ei waith ffuglen. Ymhlith yr enillwyr blaenorol y mae\u2019r beirdd arobryn Anna Lewis a Jemma L King, ynghyd a\u0302 Georgia Carys Williams, y lansiwyd ei chasgliad cyntaf o straeon byrion yng Nghanolfan Dylan Thomas, Eluned Gramich, sy\u2019n awdur ffuglen ac yn ysgrifwr arobryn, a\u2019r bardd ifanc addawol Natalie Ann Holborow, y cyhoeddir ei chasgliad cyntaf cyn bo hir gan Parthian Books. Yn ogystal, mae gwaith Mao Oliver-Semenov, Cymro sy\u2019n byw yn Siberia, wedi\u2019i gyhoeddi\u2019n eang ers ei lwyddiant yng Ngwobr Terry Hetherington."}, {"text_idx": "#000011", "text": "Bydd y noson wobrwyo hefyd yn cynnwys lansio Cheval, detholiad o waith yr ymgeiswyr a gyhoeddir gan Parthian. Eleni fe\u2019i golygir gan Rose Widlake, enillydd cyntaf y wobr, a Jonathan Edwards, a gipiodd y brif wobr flwyddyn yn ddiweddarach."}, {"text_idx": "#000015", "text": "Croeso i Ganolfan Dylan Thomas!"}]